उत्पत्ति.
12.
योहोवा अब्राम सी कयो, आपना देश, आरु तारा घोरल्याक, आरु तारा बाबा क घोर छुड़ीन उना देश मा चाल जो हांव तुखे देखाड़ीस। (प्रेरित 7:2-3, इब्रानियो 11:8) 
आरु हांव तार सी एक मोटली जाति बोनावीस, आरु तुखे बोरकोत आपीस, आरु तारो नाव मोटो कोरीस, आरु तु बोरकोत क मुल रोहीस। 
जो तुखे बोरकोत आपे, तेनाक मे बोरकोत आपीस, आरु जु कुदु वेला पाड़से, तेनाक हांव शाप आपीस; आरु कोळी क आखा कुल तारे लारे बोरकोत पावसे (गलातियो 3:8) 
योहोवा क इना बुलो क अनसारे अब्राम चाल्यो, आरु लुत वी ओका सात मा‍ चाल्यो; आरु जोत्यार अब्राम हारान देश सी निकोळ्यो तेन टेमे हुयो पचहत्तर साल क हुतो। 
ओस कोरीन अब्राम हेरी लाड़ी सारै, आरु हेरा भोतेरज्यास लुत क, आरु जो धोन हुयो एकठो कोर्‌यो हुतो, आरु ढुरे हुयो हारान मा जोड़्ला हुता, आखाक लीन कनान देश मा जाने क निकोळी गयो; आरु हुये कनान देश मा आय गुया। 
तेना देश क विचो सी जाता होता अब्राम शकेम मा, चां मोरे क बांज झाड़ छे, पुग्या। तेन टेमे हिना देश मा कनानी मानुस रोहता हुता। 
ओळतेन योहोवा अब्राम क दर्शन आपिन कयो, “यो देश मे तारा ओवलियाद क आपीस।” आरु हुयो चां योहोवा क लिय, जो हेनाक दर्शन आप्यो हुतो, एक वेदी बनायो। (गलातियो 3:16, प्रेरित 7:5) 
ओळतेन होयां सी ओगा बोड़ीन होया तेना बोयड़ा पोर आया, जु बेतेल क उगेवनो भीनी छे, आरु हिन्दरो तंबु हेना जागा मा उबो किया जिना बुडेवनो भिनी बेतेल आरु उगेवनो भीनी ऐ छे। चां वी हुयो योहोवा क लिय एक वेदी बनायो आरु योहोवा सी विनता करीयो। 
आरु अब्राम ओगु जाईन कनान दोखेवरे देश भीनी जात रोयो। 
तेना देश मा काळ पोड़्यु: ओतरान कोरिन अब्राम मिसर देश मा जात रोयु की चां जाईन पोरदेशी बोनीन रोहे काहकी देश मा घोन जोबोर काळ पोड़लो हुतो। 
ओळतेन ओसो हुयो की मिसर क धोड़े पुगीन, हुयो हेरी लाड़ी सारै सी कयो, सोमोळ, मेखे मालुम‍ छे की तु घोन घाटावी बयोर छे; 
आरु जोत्यार मिसरी लोगहन तुखे देखसे ती कोवसे, यी हेरी लाड़ी छे, ओतरान कोरिने हीये मेखे मार नाखसे, बाखुन तार पोर जीती राख लेसे। 
ती: यो कोहजी, मे एरी बोहनीस छे, जिना सी तारे लारे मारो वी भलो होये, आरु मारु जीव तारे लारे वाचसे (उत्पत्ती 20:2, 26:7) 
ओळतेन ओसो हुयो की जोत्यार अब्राम मिसर मा आयो, ती मिसरी मानुस हेरी लाड़ीक देख्या की हीयी घोन घाटावी छे। 
आरु फिरोन क मुखी ओको देखीन फिरोन क सामने ओकी तारीफ कोर्या; ओतरान कोरिन हुयी बायर फिरोन क घोर मा पुगाड़ दिदा। 
आरु फिरोन हेरेन कोरीन अब्राम क भोलो हुयो; आरु ओको गाडरा बुकड़ा, गाय बुईल, दास दासीया, गदड़ा गोदड़ीया, आरु उटड़ा वी जोड़या। 
बाखुन योहोवा फिरोन आरु ओका घोराना पोर, अब्राम क लाड़ी सारै क कारण मोटी मोटी पिड़ा नाख्यु। 
ती फिरोन अब्राम क बुलावीन कयो, “तु मार साते काय कोर्यु? तु मेसे काहा नी कोयु की यी मारी लाड़ी छे? 
तु काहा कोयु की यी मारी बोहनीस छे? हांव हेनी काजे मारी लाड़ी बोनावने क लिय लेदु; बाखुन हीमी तारी लाड़ीक लीन यां गोथू जात रोव।” 
आरु फिरोन न आपसा मानषो क ओका वारा मा हुकुम आप्यु आरु हुये ओको आरु ओकी लाड़ी क, आखी धोनो भेव जी हेरी होती, मुकली देदा। 
